Ego Gauterius Dei gratia Eduensis episcopus. Notum facimus presentibus et futuris quod Hugo de Arconceio cantor Eduensis assensu et voluntate fratrum suorum domini videlicet Guillermi de Monte Sancti Johannis et domini Pontii de Charne dedit invadimonium fratribus Cisterciensibus pro quinquaginta libris Proviniensium pasturas de Arconceio et de potestate eiusdem ville scilicet pasturas de Huilleio. Pasturas de Juillieio Leschanaus. Pasturas de Commasi et usagia nemorum et aquarum ad usus pastorum et peccorum suorum et liberum transitum per serreiam que est inter Arconceium et Huilliium. Et si ipsi fratres vel peccora eorum dampnum alicui intulerint non aliud ab eis requiretur quam ut sine lege et qualibet exactione dampnum illatum restituant. Has quidem pasturas alia peccora non intrabunt nisi Cisterciensium exceptis peccoribus predictarum villarum que usagia sua habent in ipsis pasturis. Quam diu vero Cistercienses hanc gageriam tenuerint maior de Arconceio singulis annis habebit ab ipsis fratribus pro una cappa quinque solidos Divionensium. Habebunt autem annuatim quam diu hec conventio duraverit singulos caseos isti quorum nomina subscripta sunt. Scilicet Hugo miles caseum unum. Sororia eius caseum unum. Mater Hugonis caseum unum. Willermus caseum unum. Humbertus de Roia caseum unum. Maior de Hullieii caseum unum. Et sciendum quod gageria ista non poterit redimi nisi de marcio in marcium. Et si moneta Proviniensis quando ista gageria redimetur deciderit a penso vel a lege marcha boni argenti solvetur pro XLVII solidis. Hanc autem conventionem se manutenere promisit predictus Guillermus de Monte Sancti Johannis quicquid de fratre suo Hugone de Arconceio contigerit. Ipse vero Hugo cantor petivit a nobis et concessit ut ipsum et terram ipsius interdicto supponamus si a conventione ista resiliret. Et nos ad petitionem eiusdem cantoris eamdem conventionem in scripto redactam sigilli nostri impressione fecimus roborari. Actum est hoc Incarnationis Dominice millesimo ducentesimo anno.